Preşedintele interimar al PNL, Raluca Turcan l-a acuzat, marţi, pe Liviu Dragnea că a avut ca unic proiect politic să promoveze un interpus ca prim-ministru şi l-a avertizat că PSD nu a primit voturile pe 11 decembrie pentru a recurge cu ameninţări cu suspendarea la adresa preşedintelui.

”Adevărul se vede limpede acum. PSD nu a avut niciun plan pentru oameni, pentru cei mulţi. Planul domnului Dragnea a fost în tot acest răstimp unul strict legat de satisfacerea interesului personal. Absolut tot ce a făcut dl. Dragnea în această perioadă a fost să blocheze totul pentru un plan personal: un interpus ca prim-ministru, cu riscuri majore pentru România”, a scris Raluca Turcan, pe facebook.

Preşedintele PNL susţine că guvernarea prin interpuşi este un semnal de alarmă întrucât constituie o revenire la practicile nedemocratice din anii 90 şi a susţinut că rezultatul alegerilor nu îl îndreptăţesc pe Liviu Dragnea să-l ameninţe pe preşedinte cu suspendarea. ”Partidele au primit mandatul de a gestiona puterea în interes public. Niciun partid nu a primit de la cetăţeni mandatul de a pune ca prim-ministru un interpus sau de a exercita puterea recurgând la amenintari cu suspendarea, precum a făcut astăzi dl. Dragnea”, consideră Turcan.

Aceasta a cerut social-democraţilor să selecteze o altă persoană pentru funcţia de prim-ministru. ”PSD ne-a anunţat că are zeci de mii de specialişti. Dacă acest lucru este adevărat, se vor găsi şi alte nume de prim-ministru, de preferat persoane cu o activitate cunoscută, fără vulnerabilităţi şi fără condamnări”, a conchis Raluca Turcan.

Preşedintele PSD, Liviu Dragnea nu exclude posibilitatea declanşării procedurii de suspendare a preşedintelui Iohannis ca urmare a refuzului desemnării lui Sevil Shhaideh drept candidat la postul de prim-ministru, afirmând că, dacă va ajunge la concluzia că este mai bine pentru ţară ca preşedintele să fie demis, nu va ezita să iniţieze suspendarea.

Liviu Dragnea a afirmat că a primit deja o serie de mesaje în care i se solicită suspendarea lui Klaus Iohannis din funcţia de preşedinte. ”Este o avalanşă de mesaje pe care le-am primit de la oameni care se simt jigniţi şi care cer cu fermitate suspendarea preşedintelui. Nu este o decizie foarte uşoară”, a spus preşedintele PSD.

El nu a exclus varianta să dea curs acestor cereri. ”Dacă în urma acestei analize vom ajunge la concluzia că pentru ţară e bine să îl suspendăm pe preşedinte, nu o să am nicio ezitare”, a avertizat Dragnea.

Articolul de mai sus este destinat exclusiv informării dumneavoastră personale. Dacă reprezentaţi o instituţie media sau o companie şi doriţi un acord pentru republicarea articolelor noastre, va rugăm să ne trimiteţi un mail pe adresa abonamente@news.ro.